VF Plus ‘koningmaker’ in talle munisipaliteiteDr. Pieter Mulder, leier van die Vryheidsfront Plus Dr. Pieter Mulder, leier van die VF Plus, het gesê waar verskeie kleiner partye in die pas afgelope verkiesing amper uitgewis is, is die VF Plus tans die vyfde sterkste uit die meer as 200 partye wat aan die plaaslike verkiesing deelgeneem het. Die party het ook meer gegroei as met die onlangse verkiesing in 2014. “In al nege provinsies het die VF Plus se stemtotaal vermeerder. In sommige provinsies het dit verdubbel, in die Wes-Kaap vervierdubbel en in die Noord-Kaap selfs vyfvuldig gegroei. Die gevolg daarvan is dat die VF Plus vir die eerste keer raadslede verkies gekry het op plekke waar die party in die vorige termyn geen teenwoordigheid gehad het nie. Die VF Plus het nou byvoorbeeld vir die eerste keer raadslede in Kimberley, Upington, Koster, Ottosdal, Wolmaransstad, Schweizer-Reneke, Zeerust, Nelspruit, Worcester, Paarl, Mosselbaai en Hessequa.” Volgens Mulder het die VF Plus in talle ander munisipaliteite soos Krugersdorp, Middelburg en Kroonstad sy aantal raadslede verdubbel. “Verskeie van die nuwe VF Plus raadslede is oud DA-raadslede wat nou by die VF Plus aangesluit het of oud-DA-parlementslede, soos Lourie Bosman, wat in Newcastle in KwaZulu-Natal verkies is.” Mulder het gesê die VF Plus het sy verkiesingsveldtog grootliks rondom koalisies en regstellende aksie geloods en die party is reg bewys deurdat talle koalisies na die verkiesing gevorm sal moet word waar geen party meer as 51% steun gekry het nie. “In verskeie van hierdie rade sal die VF Plus die koningmaker wees omdat die party se keuse sal bepaal watter koalisie die munisipaliteit regeer.” Die VF Plus het in die 2011-munisipale verkiesing meer as 120 000 (0,45%) van die stemme op hom verenig. In Woensdag se verkiesing het die VF Plus 229 281 (0,77%) van die stemme getrek. Dr. Mulder sê die groei is ŉ sterk aanduiding dat die party enersyds in tradisionele sterkpunte steun van ander partye weggerokkel het en andersyds ander minderheidsgroepe hulle vir die eerste keer agter die VF Plus geskaar het.